b'\n_START_ARTICLE_\nOtto Heinrich Warburg\n_START_SECTION_\nBiografia\n_START_PARAGRAPH_\nVa n\xc3\xa9ixer el 8 d\'octubre de 1883 a la ciutat de Friburg de Brisg\xc3\xb2via, situada a l\'actual estat alemany de Baden-W\xc3\xbcrttemberg. Fou fill del f\xc3\xadsic Emil Warburg, que fou professor de James Franck o Hans von Euler-Chelpin. _NEWLINE_Va estudiar bioqu\xc3\xadmica sota les ordres del seu pare, Jacobus van \'t Hoff i Emil Fischer, dirigint aquest \xc3\xbaltim la seva tesi doctoral realitzada l\'any 1906 sobre els polip\xc3\xa8ptids. Posteriorment va estudiar medicina, graduant-se el 1911. L\'any 1913 fou nomenat director de l\'Institut Kaiser Guillem de Berl\xc3\xadn, centre de recerca que pass\xc3\xa0 a denominar-se l\'any 1948 Institut Max Planck, c\xc3\xa0rrec que va ocupar fins a la seva mort l\'1 d\'agost de 1970.\n_START_SECTION_\nRecerca cient\xc3\xadfica\n_START_PARAGRAPH_\nInteressat en el metabolisme dels tumors i la respiraci\xc3\xb3 cel\xc2\xb7lular, va idear l\'any 1923 el man\xc3\xb2metre per tal d\'amidar la pressi\xc3\xb3 dels fluids i descobr\xc3\xad com el metabolisme energ\xc3\xa8tic de les c\xc3\xa8l\xc2\xb7lues cancer\xc3\xadgenes tenen un augment exagerat de gluc\xc3\xb2lisi anaer\xc3\xb2bica amb una gran formaci\xc3\xb3 d\'\xc3\xa0cid l\xc3\xa0ctic._NEWLINE_A partir de 1925 centr\xc3\xa0 la seva recerca al voltant del citocrom, que Warburg anomen\xc3\xa0 "ferment respiratori", descobrint el paper del ferro en el transport d\'electrons en la respiraci\xc3\xb3 cel\xc2\xb7lular. Posteriorment va estudiar els processos de deshidrogenitzaci\xc3\xb3, va a\xc3\xafllar diverses flavicines (ferments grocs) i va contribuir a aclarir el paper de certes vitamines relacionades amb enzims deshidrogenants, particularment la nicotinamida, que forma part del complex denominat vitamina B. _NEWLINE_L\'any 1931 fou guardonat amb el Premi Nobel de Medicina o Fisiologia \xe2\x80\x9cpel descobriment de la naturalesa i el m\xc3\xa8tode d\'acci\xc3\xb3 de l\'enzim respiratori\xe2\x80\x9d.'